
24. mail 1738 koges John Wesley eri- 
list õnnistust Jumalalt, mis muutis 
tema südant ja teenimist. Temast sai 
võimsa äratusliikumise eestvedaja, 
mille viljad ulatuvad 21. sajandisse. 
Tänapäeval loetakse maailmas kok- 
ku üle 80 miljoni metodisti. 


Armas metodistide pere! 


eil päevil koguneme EMK Aastakonverentsile Tallinnas 16. -18. juunil! 

Seekordne kohtumine on eriline mitmes mõttes. Esmalt tahaks mai- 

nida, et 9. juunil 2017 täitus 110 aastat päevast, mil Vassili Täht ja 
Karl Kuum maabusid Roomassaare sadamas Saaremaal, et hakata kuulutama 
Jumala sõna. Jumal andis erilise võidmise oma sõnale ja täna, 110 aastat hiljem 
oleme Jumalale tänulikud selle eest, et metodistlik usuliikumine Eesti pinnale 
jõudis. Aastakonverentsi raames tahame laupäeval, 17. juunil võtta pikemalt 
aega tähistamisürituse raames, et vaadata tagasi ajalukku, tänutundes Jumala 
õnnistuste eest. 


Teisalt on seekordne aastakonverents eriline seetõttu, et Eesti sõbrad USA-st 
on otsustanud oma iga-aastase kohtumise pidada Tallinnas! Nad osalevad meie- 
ga tähistamisüritusel laupäeval, 17. juunil ja jätkavad oma kohtumist püha- 
päeva, 18. juuni pealelõunal. 


Rohkem infot aastakonverentsi kohta leiab kiriku kodulehelt 
www.metodistikirik.ee. 


EMK 110. juubelit jääb tähistama 17. juunil avatav näitus kirikusaali allkor- 
rusel, mis jääb avatuks mitmeks kuuks. Näituse üheks lööklauseks on , Head 
teed... Head teed? Head teed!“, mis annab võimaluse leida teetähised usuisade 
elust ja teenimisest. Samas esitab meile küsimuse, kas teeme John Wesley elu ja 
teenimise eeskujul head. Näituse lõpp soovib meile , Head teed!“, et jätkaksime 
ülejäänud elu, tehes head oma ligimesele. 


Aidaku Jumal meil taasavastada muistseid radu ning käia 
meie ülejäänud teed õnnistuseks inimestele meie ümber! 


Head koduteed, tehes head! 
teie kaassulane Kristuses, 


TAAVI HOLLMAN, 
superintendent 


Eesti Metodisti Kiriku ajakiri KODUTEEL 
Facebookis aadressil 
http://www.facebook.com/emk.koduteel 
Veebikodus aadressil 
http://www.metodistikirik.ee/koduteel 
Issuu keskkonnas neljavärvilise pdf-ina aadressil 

JUTLUS 


Mida kõike on tulnud 
nelipühapäeval! 


Aga pühade viimasel, suurel päeval seisis 
Jeesus ja hüüdis valjusti: , Kellel on janu, see 
tulgu minu juurde ja joogu! Kes usub minus- 
se, nagu ütleb Kiri, selle ihust voolavad elava 
vee jõed.“ Aga seda ta ütles Vaimu kohta, 
kelle pidid saama temasse uskujad; sest 
veel ei olnud Vaimu, kuna Jeesus ei olnud veel 


kirgastatud. 


Tänu Jumalale, tema on ustav ja see 
tõotus on täidetud. 

Mis võiks olla põhiline, mida Püha 
Vaim meile teeb? Pauluse kirjas 
korintlastele räägitakse palju Vaimu 
suurtest ja ülevatest andidest ning 
mõned arvavad, et see ongi põhili- 
ne Püha Vaimu tegu. Paulus kiidab 
Jumalat nende andide eest, õhutab 
usklikke taotlema Vaimu ande, eriti 
neist suuremaid. Aga samas teeb ta 
pikalt ja rõhutades selgeks: peamine 
ei ole Vaimu andide suurus; mitte 
igaüks ei jaksa suuri kanda. Pea- 
mine, esimene ja viimne and on, et 
Jumala Vaim annab meile olla Issan- 
da omad ja olla temaga — Jumalaga 
ühendav. 

Sellest algab kõik — kes kasvab 
sealt edasi rohkem, kes vähem. 
Nagu Vaim kõike teab ja tunneb, 
tahab ta ka igaühele meist anda 
oma osa. Ent põhiliselt on Jumala 
Vaimu töö meis, et ta annab meile 
olla Issanda omad ja koos temaga. 

Seda ei saa meile võimaldada mis- 
ki ega keegi muu, ainult tema. Miski 
muu ei ole ka paremaks tunnista- 
jaks Püha Vaimu tegevusest meie 
sees kui meie olemine Jeesusega, 
mis väljendub kuulekuses, usaldu- 
ses, armastuses ja teenimises. Tema 
teeb seda, et sina — õde ja vend — 
oled Issanda oma. Kui see sinust 
välja paistab, on Suurepärane, siis 


Jh 7:37-39 


kannad juba Vaimu vil- 
ja. Kõige olulisem on 
aga see, mille Püha Vaim toob sinu 
sisse ja loob sinu sees. 

Apostlitest hakkasid voolama ,,ela- 
va vee jõed“. Need mehed, saanud 
julgust ja väge Jumala Vaimust, tulid 
välja lukustatud uste tagant ja hak- 
kasid kõnelema rahvahulgale, kes 
olid ebamaise hääle tõttu kokku 
jooksnud. Midagi sündis, aga ei tea, 
mis. Peetrus ja teised apostlid sele- 
tasid, mis sündis, mis äsja just kõigi 
silme all toimus. Ja ta seletas seda 
ka, mida need inimesed peaksid 
tegema, et nad ise ka sellest heast 
osa saaksid Jumala poolt seatud 
viisil. 

Seda nimetab Jeesus elava vee 
jõgede voolamiseks. Pealtnäha tava- 
lised inimesed, kannavad tavalisi 
rõivaid, kui lähemale minna, siis on 
tunda, et ka lõhnavad samamoodi 
kui teised mehed. Aga ometi voolab 
neist — inimliku kuju, kuid vaimuli- 
ku mõjuga meestest - midagi, mis 
avaldab mõju kõigile neile, kes neid 
kuulevad. Mõnesid paneb see pilka- 
ma, teisi aga küsima: ,, Mehed-ven- 
nad, mis me peame tegema?“ 

Jumala elav jõgi, elav vesi voolas 
neist. Nende ihust, Jeesuse tõotust 
mööda. Olgu siis sõna kaudu, olgu 
puudutuse kaudu, kui nad käed kel- 
legi peale panid ja palvetasid või 

muude liigutuste või käitumise kau- 
du. Kõigest oli näha, et nende, kuigi 
tavaliste inimeste läbi, tegutseb Elu- 
andja Jumal ise. Midagi elavat tuleb 
neist välja, millest ka teised, kes 
igatsevad, võivad saada osa. 


Mis sai edasi? 


Apostlid olid kõnelnud, rahvas oli 
kuulnud, paljud ka kuulda võtnud. 
Mis sai edasi? 


Kes nüüd tema sõna vastu võt- 
sid, need ristiti, ning sel päeval 
lisati nende hulka umbes kolm 
tuhat inimest. Aga nemad püsisid 
apostlite õpetuses ja osaduses, 
leivamurdmises ja palvetes. 
Ap 2:41-42. 
Need neli asja on siin väga oluliste- 
na ära nimetatud. Ilma nendeta ei 
ole ristikogudus saanud hakkama 
ühelgi ajal. Kus neist puuduks kas- 
või ainult üks, oleks usuelu kiratsev 
või puuduks hoopis. Need on igal 
pool, kus ristiinimesi on. 


Apostlite õpetus — 


Et Looja, Eluandja, universumi kõr- 
geim Majesteet, võtab Jeesuse nimel 
vastu igaühe, kes meelt parandab. 
Keegi peale apostlite — ükski filo- 
soof ega rabi ega muidu tark — ei 

omanud teadmist ega volitust mida- 
gi taolist õpetada. Apostlid olid 
ainsad, kes said seda õpetada nii, 
et inimestel oli võimalik seda pet- 
tumuseta tõeks võtta. Sealt edasi 
muidugi ka need, kes olid apostli- 
telt õppinud ja kuni meie päevini 
välja. Korrektse õpetuseta pole ris- 
tiusku. 

Apostlite õpetus ei olegi õieti 
neist enestest, vaid tuleb Jeesuselt: 


Aga kui tema, Tõe Vaim, tuleb, 
juhib ta teid kogu tõesse, sest 
tema ei räägi iseenesest, vaid ta 
räägib, mida kuuleb, ja ta kuulu- 
tab teile tulevasi asju. Tema kir- 
gastab mind, sest ta võtab minu 
omast ja kuulutab teile. 

Jh 16:13-14. 


Selge õpetus peab ristiusus olema. 
Ajalugu näitab seda ka, et kus see 
on moonutatud või kaduma läinud, 
seal on tulnud väärnähtusi, halbu 
asju, on mindud omadega metsa ja 
rappa - olgugi need kenad kohad 
looduses, mitte aga inimese mõtle- 
mises. 

Sedasama õpetust vajatakse täna- 
päeval samuti elementaarse osana 
Kristuse kirikus ja kui meil seda 
peaks olema, siis on põhjust Juma- 
lat väga tänada selle eest. Seda 
ei tule kuskilt mujalt kui Jumala 
Vaimust. Sõnasse on õpetus kirja 
pandud, aga Vaim teeb sõna ela- 
vaks, nii et seda saab kuulutada ja 
vastu võtta. Vaim teeb sõna elavaks 
usklikus, nii et ta saab seda oma 
elus välja elada. Seesama elava vee 
allikas saab igaühe sisse, kes usub, 
nagu Jeesus ütles. Kes elab välja 
Jumala sõna, selle ihust voolab ela- 
va vee jõgi. 

See ongi apostlite õpetuse, rõõmu- 
sõnumi peamine sisu: Looja, Elu- 
andja, universumi kõrgeim Majes- 
teet, võtab Jeesuse nimel armust 
vastu igaühe, kes meelt parandab. 


Osadus - 


Ei ole ühtegi teist seltskonda, kus 
seesama apostlite õpetus Jumala 
armust oleks endastmõistetavaks 
mõtlemise ja praktilise elu aluseks 
kui pühade osadus, Jumala rahva 
kogukond, nimetatud koguduseks 
või pühaks kirikuks. 


4. KODUTEEL 2/2017 


Inimesi ühendavad mitmesugu- 
sed huvialad, olgu kasvõi kudu- 
mine, spordivõistluste vaatamine 
või koos teistega sportimine, autod 
või aiandus. Kõige muu jaoks on 
loendamatult mitmesuguseid kol- 
lektiive. Aga selleks, et üheskoos 
õndsaks saada, on ainult Kristuse 
püha kirik. 

Kristuse kogudus ühendab lähe- 
dases osaduses inimesi, kes kõiges 
muus võivad olla vägagi erinevad. 
Prohvet Jesaja annab toreda alle- 
goorilise pildi, kuidas ollakse Mes- 
sia valitsuse all: 


Siis elab hunt tallega üheskoos 
ja panter lesib kitsekese kõrval; 
vasikas, noor lõvi ja nuumveis on 
üheskoos ning pisike poiss ajab 
neid. 
Lehm ja karu käivad karjamaal, 
nende pojad lesivad üheskoos, 
ja lõvi sööb õlgi nagu veis. 
Imik mängib rästiku uru juures 
ja võõrutatu sirutab käe mürk- 
mao koopasse. 
Ei tehta paha ega kahju kogu 
mu pühal mäel, sest maa on täis 
Issanda tundmist — 
otsekui veed katavad merepõhja. 
Is 11:6-9 
Apostel Paulus aga ütleb otse ini- 
mestele, kes on pöördunud hoopis 
teistsugusest maailmast: 


Vennaarmastuses olge üksteise 
vastu hellad, vastastikuses austu- 


ses jõudke üksteisest ette! 
Rm 12:10. 


See ja ka kõik muu, mis kirjas 
roomlastele 12. peatükis, kõlaks 
õõnsate hüüdlausetena seal, kus 
pole Jumala Vaimu, kus ei voola 
need elavad veed, kus ei hoolita 
apostlite õpetusest ega palvetata. 
Sellepärast on vajalik osaleda kogu- 
duse kooskäimistel nii sagedasti, 
kui võimalik. Kui ei ole võimalik 
füüsiliselt, siis vaimulik osadus, 
ühtekuuluvustunne kiriku ja Kris- 
tusega, peab olema ja püsima. Ilma 
selleta poleks Kristuse irikut. 


Leivamurdmine — 


Eesti keeles: püha armulaud — on 
müsteerium, milles Jumala rahvas 
saab vaimulikult üheks Kristusega 
ja üksteisega. 

See ei ole kuidagi seletatav kee- 
miliselt ega füüsiliselt — peale 
pühitsuspalvet jäävad leib ja vein 
ainetena ikka samasugusteks. Ka 
need, kes koos armulauda võtavad, 
jäävad omaette isiksusteks. Me ei 
oska seletada, kuidas Jeesus asetub 
armulaua andidesse, nii et leivas ja 
veinis, mida murrame ja jagame, 
sisaldub Kristus. Või kuidas ta ase- 
tub armulauast osasaajatesse, üks 
paljudesse, ühendades kõiki. Iga- 
üks käib oma pükstes, ometi oleme 
kokku üks ihu, vaimulik Kristuse 
ihu maa peal. 


Seletamatu, aga Jeesus on öelnud, et ta teeb seda 
ja meie — ime küll — oleme seda tundnud põlvest põl- 
ve. Eks tulegi seda võtta lihtsalt kui imeasja, millest 
kõrvalseisjad aru ei saa, aga need, kes osa võtavad, 
on kutsutud mõistma ja ära tundma. Nähtamatu 
Kristuse ligiolu ja tegutsemist oleme tundnud ja näi- 
nud nähtava ja tuntava püha sakramendi kaudu. See 
on vaimulik toit, tugevuse allikas, mida alatasa vaja- 
me usuteel käimiseks. 

Seda ei ole ega saagi olla kuskil mujal kui Kristuse 
koguduses. 


Palved — 


Ka palvetes püsisid nad - ei ole mõeldav kuuluda 
Kristuse kirikusse, kui ei palveta, st ei ole Kristusega 
vastastikuses suhtlemises. Palvetamine Jeesuse poo- 
le on vastastikune usalduse ühendus. Mõned arva- 
vad, et küll siis palud, kui sul midagi vaja on. Eks ole 
ka selles oma tõetera, kui mõelda, mida vajame kõige 
rohkem - osadust Kristusega. 

Palvemeeles ollakse näoga tema poole, avatakse 
vaimusilmad teda nägema, püütakse mõista tema 
olemust ja avatakse ka ennast temale täielikus usal- 
duses. 

Aeg-ajalt võivad ka paganad Jumala poole oha- 
ta või hüüda. Mõni koguni viibutab rusikaid taeva 
poole. Isegi loomad palvetavad omal viisil — nagu 
Pühakiri ütleb, et noored lõvid möirgavad saaki ning 
nõuavad Jumalalt oma toidust. Aga palvet selles 
tähenduses, kuhu Jeesus on meid kutsunud ja apost- 
lid ning nende järglased juhatanud, Kristusega vas- 
tastikuse osaduse palvet — seda ei ole kuskil mujal 
kui Kristuse pühas kirikus. 

Kuigi oleme harjunud palvetama üheskoos ja 
omaette, siis ärgu me iial arvaku, et see on mida- 
gi harilikku, midagi tavalist — see on erakordne asi 
maailmas! Kõikväeline Jumal ise otsib neid, kes pal- 
vetavad: 


Sest Issanda silmad jälgivad kogu maad, et võim- 
sasti aidata neid, kes siira südamega hoiavad tema 
poole. 2Aj 16:9a. 


Mida kõike kallist on tulnud nelipühapäeval ja jät- 
kuvalt voolamas elujõena Jumala aujärjelt! Andkem 
siis endale aru, et kuigi meie oleme vaimuliku eluga 
harjunud, ei ole see maailmas midagi tavalist. 

»Aga nemad püsisid...“ Jeesusesse uskumine ja 
Püha Vaimu and ei ole ühekordsed sündmused, 
vaid jätkuv, elukestev protsess. Olgu siis jätkuvalt 
ka meie palve, et Püha Vaim täidaks meid ja hoiaks 
meid Jumalas. Et mitte kuidagi välja langeda, ilma 
jääda, siis püsigem, nagu öeldud — apostlite õpetu- 
ses, osaduses, leivamurdmises ja palvetes. Nende 
armuvahendite abil teostab Jumala Vaim meis pea- 
mise: annab meile olla Issanda omad ja koos temaga. 


Aamen. 
Pastor URMAS RAHUVARM 


Haapsalu kogudus 


KALENDER 


24. mail 1738 koges John Wesley erilist õnnistust 
Jumalalt, mis muutis tema südant ja teenimist. Te- 
mast sai võimsa äratusliikumise eestvedaja, mille 
viljad ulatuvad 21. sajandisse. Tänapäeval loetakse 
maailmas kokku üle 80 miljoni metodisti. 


Nelipüha 

Kui nelipühapäev kätte jõudis, olid nad kõik koos 
ühes paigas. Aga Peetrus ütles neile: ,Paranda- 
ge meelt ja igaüks teist lasku ennast ristida 
Jeesuse Kristuse nimesse oma pattude andeks- 
saamiseks, ning siis te saate Püha Vaimu anni. Kes 
nüüd tema sõna vastu võtsid, need ristiti, ning sel 
päeval lisati nende hulka umbes kolm tuhat inimest. 
Ap 2:1, 38, 41. 


Nelipüha on Kristuse kiriku sünnipäev, mil Jumal 
kinkis paljudele korraga Püha Vaimu anni. Apostel 
Peetruse jutlus Vaimu väes lõikas kuulajaile süda- 
messe, pannes neid küsima: "Mida me peame tege- 
ma?" 

Peetruse üleskutsele meelt parandada vastas sel 
päeval umbes kolm tuhat inimest, kes lasid end ka 
ristida. Nii sündis algristikogudus. Piiblist same sel- 
lest lugeda Apostlite tegude raamatu 2. peatükist. 

Liikuva pühana tähistatakse nelipüha tänavu püha- 
päeval, 4. juunil, 50 päeva pärast Kristuse ülestõus- 
mise püha ja 10 päeva pärast tema taevaminemise 
püha. Kevadine pühadetsükkel on omakorda seotud 
pööripäeva ja kuufaasidega — siit ka kalendaarse lii- 
kumise põhjus. 


Pastor TÕNU KUUSEMAA, 
Pärnu Agape kogudus 


Fragment Tartu Püha Luuka kiriku nelipüha 
kantslikattest. Autor Riste Laasberg. 

Eesti Metodisti Kiriku 
110. aastapäevale pühendatud 
juubelikonverents 


16.-18. juunil 2017 Tallinna metodisti kirikus 


Nõnda ütles Issand: Seisatage teedel ja vaadake, 
küsige muistsete radade kohta, missugune on hea tee, 
ja käige sellel, siis leiate oma hingele hingamispaiga. Jeremija 6:16 


ÜRITUSTE AJAKAVA: 


REEDE, 16. juuni 


LAUPÄEV, 17. juuni 


PÜHAPÄEV, 18. juuni 


Aastakonverentsi töösessioonid 
(vajalik eelregistreerimine, regist- 
reerumata delegaatidele ei tagata 
toitlustust). 


9.00-9.30 Aastakonverentsi 
delegaatide registreerimine 

9.30-10.30 Aastakonverentsi ava- 
jumalateenistus armulauaga 

10.30—11.00 Kohvipaus 

11.00-12.30 AK PLENAARISTUNG 

12:30—13.30 Lõunasöök 

13.30-15.00 AK PLENAARISTUNG 

15.00—15.30 Kohvipaus 

15.30-17.00 AK PLENAARISTUNG 

17.00-18.00 Õhtusöök 


EMK Teoloogilise Seminari 

aktus-jumalateenistus 

18.00 EMKTS lõpuaktus-jumalatee- 
nistus 


15CO) = MON 803 AND EB CONNAVA AS 4 AN USI 004 


9.00-10.30 Aastakonverentsi töö- 
sessioonid (vaimulike ja ilmikute 
sessioon); 
Eesti Sõprade koosolek (ainult 
ameeriklastele) 

Tähistamisüritus (avatud kõigile, 
vajalik eelregistreerimine) 

11.00-12.30 Ettekanne , Noortetöö 
läbi aegade“ 
Ajalooline ülevaade 
EMK nähtuna väljastpoolt 

12.45-13.45 Lõunasöök 

1345-15.00 Metodistlik identiteet 
PILDISTAMINE 

15.00-15.30 Kohvipaus 

15.30-16.40 Memuaarid, viktoriin, 
videoesitlus 

16.40-17.00 Näituse avamine 

17.00-18.00 Õhtusöök 

18.00-19.00 Tänujumalateenistus 
(avatud KÕIGILE, 
eelregistreerimist ei 
ole vaja) 

19.30-21.00 VASTU- 
VÕTT. Raamatu 
»Elu armu arvel“ 
presentatsioon 


ARMU ARVEL 
Ka 


10.00-11.45 EMK 110 aastapäeva 
jumalateenistus 

12.00-13.00 Lõunasöök 

13.00-17.00 Eesti Sõprade kohtu- 
mine 


Näitus “Reformatsiooni viljad 
Eesti Metodisti Kiriku 

110 tegevusaastas” avatakse 
laupäeval kell 16:40. 


Konverents on TASUTA, 

tasuda tuleb vaid toitlustuse eest. 
Toitlustuse hinnad: 
Reede-pühapäev 25€ 

Üks päev 15€ 

Üks toidukord 7€ 


Vajalik EELREGISTREERIMINE! 
Registreerida saab aadressil: 
www.metodistikirik.ee 


Registreerumine jõustub, kui raha 
on laekunud EMK arveldusarvele 
EE641010052004731009, märk- 
sõnaks AK 2017 ja registreerunute 
nimed. 

Vaimuandidest 


Teoloogiamagister ANNE SALURAID, Tallinna kogudus 


Mõni aeg tagasi tähistas kristlik kogudus neli- 
pühapäeva. Tähelepanu sel päeval on eelkõige sünd- 
musel, millest Luukas Apostlite tegude raamatus kir- 
jutab: "Ja nad kõik täideti Püha Vaimuga ..." (Ap 2:1j]j). 


äletan ise, kuidas 

me noortega neli- 

pühapäevade eel 

erilises - ootuses 

olime, igatsusega 
saada täidetud Püha Vaimuga. Neli- 
pühapäeva sündmustega Apostlite 
tegude raamat aga ei lõpe, vaid on 
algus millelegi enam hõlmavama- 
le kui too üks päev — nimelt oli 
see ka koguduse sünnipäev. Võime 
siis öelda, et Püha Vaimuga täitu- 
mine ja kogudus kuuluvad lahuta- 
matult kokku ning on 
omakorda aluseks ja 
lähtekohaks kogudu- 
se ülesandele: , Minge 
kõike maailma, kuulu- 
tage evangeeliumi kogu 
loodule!“ (Mt 16:15). Ja 
seda esimesed jüngrid 
tegidki. Püha Vaimuga 
täidetuna kuulutasid 
nad evangeeliumi, kogunesid kok- 
ku koguduseks ja teenisid kogudu- 
sena nende vaimuannetega, mida 
Jumal arvas heaks kellelgi jagada 
(Ap 2:14jj; 3:6; 3:19; 4:29-30; 5:12; 
6:1-7; jpt). Antud kirjatükk tahab- 
ki olla jätkuks teemale kogudusest 
(Koduteel nr 3, 2016 ja nr 1, 2017) ja 
rääkida lähemalt vaimuandidest kui 
Jumala armu reaalsusest. 

Uue Testamendi autorid kasuta- 
vad Jumala andide väljendamiseks 
mitmeid sünonüüme, nt lihtsalt and 
(Ef 2:8), siis armuand , (Rm 6:23) ja 
Püha Vaimu and (Ap 11:17; 15, 16 
või 1Ts 1:5) aga ka Jumala and (Rm 
5:15; vt ka Kg 3:13). 

Mida siis Jumal on meile, inimes- 
tele annetanud? 

Eelkõige on Jumal annetanud mei- 
le oma Poja Jeesuse. Ilma temasse 
uskumata ja teda päästjana tunnis- 


Kas oleme endalt 
kunagi küsi- 
nud, miks Jumal 
nimelt mind on 
päästnud? Kas 
sel on ka muu 
eemärk kui vaid 
»Ppäästa mind 
minu pattudest“? 


tamata ei oma mistahes kõne andi- 
dest mingit tähtsust: ,, Jumal ei ole ju 
läkitanud oma Poega maailma, et ta 
kohut mõistaks maailma üle, vaid et 
maailm tema läbi päästetaks“ (Jh 
3:16, 17; Rm 5:8, 8:32 jt). Päästega 
koos on meile annetatud ka meele- 
vald päästmisesse jääda: , Aga kõi- 
gile, kes tema vastu võtsid, andis ta 
meelevalla saada Jumala lasteks, 
neile, kes usuvad tema nimesse“ 
(Jh 1:12; vt ka Rm 8:15; Ef 1:5; 1Jh 
3:1). Kuna oleme Jumala lapsed, 
siis on meil ka tema ,,märk 
küljes“, s.o Püha Vaimu and 
pitserina: ,,... on Jumal, kes 
on meid ka pitseriga kinni- 
tanud ning meile andnud 
käsirahaks Vaimu südames- 
se.“ (2Kr 1:22; vt ka Ef 1:13; 
Ef 4:30). 

Siinkohal võiks hetkeks 
peatuda ja mõelda, kas ole- 
me endalt kunagi küsinud, miks 
Jumal nimelt mind on päästnud? 
Kas sel on ka muu eemärk kui vaid 
»päästa mind minu pattudest“? 

Misjonikäsku — rääkida Jeesusest 
— püüame ilmselt kõik jõudumööda 
täita, kui aga mõtleme end kogu- 
duse liikmena, kas 
leiame siis seal 
oma koha, olgu kit- 
samas või laiemas 
tähenduses? Ei ole 
imeks panna, et ka 
sellele küsimus- 
tele leiame vastu- 
se Jumalas: ,,Sest 
Jumala kaastööli- 
sed oleme meie; ...“ (1Kr 3:9); , Meie 
oleme nüüd Kristuse käskjalad, 
otsekui Jumal ise julgustaks meie 
kaudu. Me palume Kristuse asemel: 
Andke endid lepitada Jumalaga!“ 


Jumal jagab vaimu- 
annid — nii nagu Tema 
seda õigeks ja vajalikuks 
peab - igale Kristuse ihu 
e koguduse liikmele. 
Iga päästetud inimene 
võib olla kindel, et Juma- 
lal on tema päästmisel 
olnud eesmärk! 


(2Kr 5:20). Oleme siis päästetud sel- 
leks, et jätkata tööd, mida Jeesus 
maa peal elades tegi. Kuid nõnda 
nagu Jeesus ütles: ,,... ei räägi ma 
iseenesest, vaid Isa, kes asub minus, 
teeb oma tegusid.“ (Jh 14:10, 11), 
nõnda on ka meiega: ,Tõesti, tõesti, 
ma ütlen teile, kes usub minusse, 
see teeb neidsamu tegusid, mida 
mina teen...“, kirjutab Johannes (Jh 
14:12, 13). Nii ei peaks arvama, et 
vaimuannid on vaid üksikutele ,väl- 
javalitutele“, sest Pühakiri räägib 
vastupidist — vaimuannid on antud 
kõigile Jumala lastele! Igale kristla- 
sele: ,Ja nad kõik täideti Püha Vai- 
muga ning hakkasid rääkima teisi 
keeli, nõnda nagu Vaim neile andis 
rääkida“ ja 1Kr 12:7: , Aga igaühe- 
le antakse Vaimu avaldus ühiseks 
kasuks.“ (Ap 2:4; vt ka Ap 4:31; 
1Kr 12:11; jt). Pühakiri õpetab siis, 
et Jumal jagab vaimuannid — nii 
nagu Tema seda õigeks ja vajalikuks 
peab - igale Kristuse ihu e kogudu- 
se liikmele. Iga päästetud inimene 
võib olla kindel, et Jumalal on tema 
päästmisel olnud eesmärk! 

John Wesly oli selgel seisukohal 
vaimuannete tähtsuses koguduse 
jaoks — need on olulised. Nii ta ise- 
loomustas neid, kirjeldas neid, 
koges neid, kaitses neid mitmetes 
oma artiklites ja kirjades, kirjutab 
R. G. Tuttle jr. Samas oli ta ka 
kurb, et neid tema kaasaja kogudu- 
ses nii vähe esines; sest kristlaskond 
oli , maha jahtunud“ (waxed cold), 
nagu Wesley ütles. 

Jumal otsustab ini- 
meste ja vaimuandide 
üle. Inimestena oleme 
harjunud tähele panema 
seda, mis silma ees ja kõr- 
va kuuldav. Jeesus aga 
ütles, et tema kuningriik 
(s.o ka Jumala kuning- 
riik) ei ole sellest maa- 
ilmast. Jeesuse ütlus tähendab, et 
Tema kuningriigis kehtivad inimeste 
»kuningriikidest“ erinevad seadus- 
pärasused. Mis inimeste mõõdupuu 
järgi kõrgele tõstetud, auväärne, 

kvaliteetne, andekas, kaunis jne, ei 
pruugi Jumala silmis sugugi olla. Ka 
Paulus tõdeb sama, kui ta kirjutab: 
»Kuid Jumal on valinud maailma 
meelest narrid, et häbistada (maa- 
ilma) tarku, ja Jumal on valinud 
maailma meelest nõrgad, et häbista- 
da (maailma) tugevaid. /.../ et ükski 
inimene ei kiitleks Jumala ees“ (1Kr 
1:27; vt ka 1Kr 1:18-31). Kahtlemata 
on igal inimesel ka kaasasündinud 
e loomupärased anded, mille kohta 
võib öelda, et needki on Jumalalt 
saadud ja tema teenistusse rakenda- 
tavad, kuid vaimuand, nii nagu sõna 
ise edasi annab, on sõna otseses 
mõttes Püha Vaimu and. Näitena 
võiks tuua Pauluse, kes hiljem oma 
kirjades ütleb küll, et Jumal on vali- 
nud ta kuulutama evangeeliumi juba 
»oma emaihust alates“ (GI 1:15, 16), 
kuid et temast saab paganate apos- 
tel, koguduste rajaja ja karjane ning 
teoloog, kellele jagatakse vaimuan- 
de vastavalt ta teenimise iseloomule 
ja vajadusele, seda ei osanud Paulus 
kindlasti endale ette kujutada. Nõn- 
da on ka meiega tänapäeval. Kuigi 
meil igal ühel on erinev vaimu- 
and, on kõik kasulikud ja töötavad 
Jumala kava kohaselt koos, teeni- 
maks üksteist ja ligimest kõikjal ja 
kõigi jaoks (nt Rm 12:4, 5). Kogu- 
dus kui niisugune ei ole piiratud ei 
hoone ega konfessiooniga, vaid on 
üks Kristuse ihu üle maailma. Sel- 
lest tõsiasjast tulenevalt õpetabki 
Paulus korintlasi mõistma, et vai- 
muannid antakse vastavalt Jumala 
kavale: , Aga kõike seda teeb üks ja 
sama Vaim, jagades igaühele eriosa, 
nõnda nagu tema tahab“, kirjutab 
ta (1Kr 12:11). Ainult Jumal teab, 
millises töölõigus ja millise andega 
ta meid oma kaastöölistena tahab 
rakendada. 

Päästetutele vaimuandide jaga- 
mise peamiseks põhjuseks on teha 
Jumala elav olemasolu maailmas 
nähtavaks sarnaselt Jeesuse tege- 
vusele: , Kes on näinud mind, see on 
näinud Isa“ (Jh 14:9; vt ka Lk 20:38 
j0. Nii üksiku kristlase kui kogudu- 
se kuulutus- ning teenimistöö loo- 
vad aga olukordi, kus Jumal inimesi 
päästab ,... et ükski, kes temasse 
usub, ei hukkuks, vaid et tal oleks 
igavene elu.“ (Jh 3:16; vt ka Rm 5:8; 
Rm 8:32; KI 1:25b-28; 1Pt 4:10-11 jt) 

UT-s on vaimuande nimetatud 
1. Korintose kirjas 12:4-11 ja 28:30; 
Rooma kirjas 12:6-8; Efesose kirjas 
4:11-16 ja 1. Peetruse kirjas 4:10-11, 
alljärgnevalt nende kirjeldusi: 


* Imetegude and on võime tuua esi- 
le imesid ja tunnustähti selleks, et 
kinnitada Jumala sõna ja evangee- 
liumi sõnumit/kuulutust. 

* And eristada vaime on võime teha 
vahet, kas sõnum, või sündmus on 
Jumalalt saadud ja inimene Juma- 
la poolt saadetud. 

* Keeltega rääkimise and on võime 
rääkida tundmatuid/võõraid keeli. 

* Keelte tõlgendamise and on või- 
me tundmatuid/võõraid keeli tõl- 
gendada. 

* Juhtimise and on võime asju 
organiseerida ja hoida töös/suuna- 
ta vastavalt Jumala põhimõtetele; 
ka omada visiooni, osata jagada 
oma koormat teistega ja teistele. 

* Abistamise and on inimesel, kellel 
on soov ja võime aidata teisi ning 
teha kõik, et abi oleks tulemuslik. 

* Tarkusesõna/tarkus — võime teha 
otsuseid ja anda juhatust Jumala 
tahtega kooskõlas. 

* Tunnetussõna/tunnetus — võime 
sügavuti tunda ära vaimulikke 
asju, probleeme, küsimusi ja olu- 
kordi. 

* Usuand - võime usaldada Jumalat 
ja julgustada teisi Teda usaldama 
mis tahes olukordades. 

* Tervendamise and on võime kasu- 
tada Jumala tervendavat väge, et 
parandada/taastada haigeid, vigas- 
tatuid või mistahes haiguse pärast 
kannatavaid inimesi. 

* Prohvetiand — Jumala tõe kuuluta- 
mine peamiselt käesoleva aja, aga 
ka tulevase suhtes. 

* Teenimise and — ligimese teeni- 
mine ükskõik millistes vajadustes. 

* Õpetamise and - Kristuse ihu = 
koguduse varustamine Pühakirja 
ja seeläbi Jumala paremaks tund- 
miseks. 

* Julgustamisand — julgustavate 
sõnade jagamine ja tegutsemisele 
kutsumine. 

* Annetamise and — oma erineva- 
te vahendite (vara, aeg, oskused, 
jne) jagamine Jumala töö edenda- 
miseks. 

* Halastuse and — Jumala armu osu- 


tamine raskustes ja kannatustes 
olijaile (nii vaimselt kui füüsili- 
selt). 

* Evangeeliumi kulutamise and — 
and kuulutada evangeeliumi nõn- 
da, et inimesed pöörduvad. Evan- 
gelistideks nimetatakse ka evan- 
geeliumi kirjapanijaid Matteust, 
Markust, Luukast ja Johannest, 
kes on teinud seda kirjutatud sõna 
kaudu (Ap 5:42; 8:4; 15:35; jt). 

* Karjase and — Uue Testamendi 
päevil hakati sõna kasutama üle- 
kantud tähenduses Jumala enda, 
Kristuse kui koguduse pea ja usk- 
like kogukonna juhi kohta (Hb 
13:20; Ef 4:11). 

* Ülevaataja and — kr: episkopos on 
inimene, kes seisab teiste heaolu 
eest mingi konkreetses valdkon- 
nas, nt koguduste ülevaataja (1Tm 
3:1-7 ja Tt 1:5-9). 

* Abilise and — kr: diakonos on ini- 
mene, kes teenib erinevates ame- 
tites (olemata ordineeritud vaimu- 
lik) (Ap 6:2-6; ITm 3:8-13). 

* Apostli and — kr: apostolos tähen- 
dab saadikut, käskjalga, sõnumi- 
edastajat. Pühakiri nimetab apost- 
liteks eeskätt Jeesuse jüngreid, 
keda Ta valis ja läkitas maailma; 
kes olid varustatud Püha Vaimu 
väega (1Pt 1:1; G1 1:1, 19). 

* Jumala suurimaks anniks on 
kahtlemata armastuse vaimuand. 
Ilma armastuse annita on kõik 
muu tühine, nagu Paulus korint- 
lastele kirjutab: , Kui ma räägiksin 
inimeste ja inglite keeli, aga mul 
ei oleks armastust, siis ma oleksin 
kumisev vasknõu või kõlisev kul- 
jus. Ja kui mul oleks prohvetianne 
ja ma teaksin kõiki saladusi ja 
ma tunnetaksin kõike ja kui mul 
oleks kogu usk, nii et ma võiksin 
mägesid teisale tõsta, aga mul ei 
oleks armastust, siis poleks mi- 
nust ühtigi. Ja kui ma kõik oma 
vara ära jagaksin ja kui ma oma 
ihu annaksin põletada, aga mul ei 
oleks armastust, siis ma ei saavu- 
taks midagi.“ (1Kr 12:31-13:3; vt 
ka 1Jh 4:7, 8). 


Lõpetuseks kordan Wesley tõde- 
must, et kristlaseks olemise loomu- 
lik osa on vaimuandide ilmnemine 
tema elus, kuna Jumala jagatud and/ 
annid on ka osa tema pühitsusest. 


2016. aasta sõbrapäeval 
pidasime Tallinnas esi- 
mese ühise pühapäevase 
jumalateenistuse vene ja 
eesti osadusega. 


KE traditsioon on jätkunud 
ning vahepeal on peetud veel 
kolm ühist jumalateenistust, vii- 
mane neist käesoleva aasta Suurel 
Reedel. Muusikaga teenisid mõle- 
ma koguduse muusikud, jutlustas 
pastor Robert Tšerenkov ning võtsi- 
me osa ühisest armulauast. 

Oleme kogenud Taevaisa erilist 
soosingut ja heameelt nende ühiste 
osaduste üle. Jumal on rikkalikult 
õnnistanud ning seeläbi meid veel 
enam kokku liitnud. 

Johannese evangeeliumis palve- 
tab Jeesus oma järgijate pärast (Jh 
17:22): ,Ja mina olen andnud neile 


Suure Reede ühine teenistus. 


selle kirkuse, mille sina oled and- 
nud mulle, et nad oleksid üks, nii 
nagu meie oleme üks”. 

Usume, et Püha Vaimu õhutu- 
sel on see ühine ettevõtmine algu- 


Ristitee Tallinnas ületas kõik ootused 


lestõusmispühad ja Suur Ree- 

de on üle maailma usklike 
kristlaste jaoks oluline püha. Ka 
Tallinnas kõnniti läbi Suure Reede 
ristitee, kus oli sel korral erakord- 
selt palju osavõtjaid. Korraldajate 
sõnul ületas Tallinna Jaani kiri- 
kusse kogunenute arv tuhande pii- 
ri. Ristiteele saabunuid tervitasid 
EELK peapiiskop Urmas Viilma, 
Püha Tooli apostellik nuntsius Te- 
ma Ekstsellents Peapiiskop Pedro 
Lõpez Ouintana ja Evangeelsete 
Kristlaste ja Baptistide Liidu presi- 
dent Erki Tamm. 


Ristitee marsruut oli kavandatud 
nii, et see algas Tallinna Jaani kiri- 
kust (EELK), möödus Peeter-Pauli 
katedraalist (Rooma-Katoliku ki- 
rik), Oleviste kirikust (Eesti EKBK 
Liit) ja Aleksander Nevski Kated- 
raalist (MPEÕK). Lõpuks jõuti väl- 
ja Tallinna Toomkirikusse (EELK). 
Ristitee peatuste mõtisklustekstid 
olid isa Rein Õunapuu sulest ning 
neid kandsid ette näitlejad Garmen 
Tabor ja Andres Roosileht. 

Kristuse ristitee (Via Crucis) ehk 
valutee (Via Dolorosa) on Jeesuse 
surmapäeva mälestamine ja mõtte- 


se saanud ning selle kaudu ehitab 

Issand oma kogudust. Austus olgu 
Talle! 

Pastor JOEL AULIS, 

Tallinna kogudus 


line kaasaskäimine tema kanna- 
tusteel. See traditsioon on pärit 
varakeskaja palveränduritelt, kes 
Jeesust jäljendades käisid Jeruusa- 
lemmas läbi sama teekonna, mille 
Issand suurel reedel kohtukojast 
hauakoopani läbis. Läbi aegade on 
sellest välja kujunenud 14 peatuse- 
ga palveteekond, mida palvetatak- 
se ka mitmetes Eestimaa erinevates 
kogudustes. 

Lisaks Tallinnale toimus ristitee 
rännak ka Tartus, kus osavõtjaid 
oli umbes 300, ja muudes Eestimaa 
paikades. KT 

Foto: Alexandr Fjodorov 


Fotod: Ingrid Mäsak / EELK Toomkogudus 


MEILT JA MUJALT 


Foto: Joel Aulis 


Foto: Mark Nelsoni kogu 


Noored metodisti misjonärid 
kogu maailmast 


p 5 noort metodisti misjonäri kohtu- 
sid 14.-20. mail Atlantas, USAS. 
Eestlased võivad fotodelt rõõmuga lei- 
da nii Merlin Metsla EMK Võru Elu- 
puu kogudusest, kes on viimased kaks 
aastat olnud vabatahtlikuna Brasiilias, 
kui ka Mary Kuronzwi Zimbabwest, 
kes on olnud vabatahtlikuna Tallin- 
na metodisti koguduses. Rõõmustame 

nende kõigi üle! 
IIb 


Pda EAVT 


EMK Piiblikooli esimene lend lõpetas 28. mail Pärnus, Agape koguduses. 

Koguduse osadus-õppepäev 


mail korraldasime Tallinna eestipoolse koguduse 
etöötegijate osadus-õppepäeva. Peale ühist ülistus- 
ja palveaega täitsime Eesti Evangeelse Allianssi Kogu- 
duse Loomuliku Arengu toimkonna (KLA) juhi Alland 
Parmani abiga KLA küsitluse, selgitamaks välja meie 
koguduse praeguse olukorra — ikka selleks, et võiksime 
kogudusena Jumala juhtimisel ja tarkade nõuandjate 
kaasabil edasi kasvada ning oma täispotentsiaali reali- 
seerimise poole püüelda. Peale küsitlusest saadud mul- 
jete jagamist ja kohvipausi vaatasime üheskoos Willow 
Creeki koguduse pastor Bill Hybelsi Balti Koguduste 
Konverentsil peetud loengut Jumala puudutus. Loengu- 
le järgnes isiklik mõtisklus- ning seejärel grupitöö aeg, 
grupitööst lähtus nii mõningaidki häid praktilisi mõtteid 
koguduseelu koheseks parendamiseks. Päeva lõpetasi- 
me ühise jagamise ja palvega. Oli tore ja innustav päev 
oma kaastööliste seltsis, jääme ootama järge. 
LEMME AULIS, Tallinna kogudus 


EELK 100 


26. ja 27. mail toimus Tartus, 
Pauluse kirikus EELK 100. aas- 
tapäevale pühendatud kiriku- 
kongress. 1917. aasta 31. mail ja 
1. juunil sõnastati Tartus Eesti 
vaba rahvakiriku idee. 


KO esinesid ettekannete- 
ga Euroopa Kirikute Konverentsi 
peasekretär Heikki Huttunen, EELK 
peapiiskop Urmas Viilma, professor 
Tarmo Soomere ja professor Margit 
Sutrop. 

Kongressi raames toimusid vaimu- 
like, kirikumuusikute ning kogudus- 
te juhatuste esimeeste konverentsid. 
Kongressil võeti vastu avaldus kiri- 
ku rollist Eesti ühiskonnas, esitle- 
ti reformatsiooni 500. aastapäeva- 
le pühendatud tervikeset (ümbrik ja 
postmark) ning kirjutati alla EELK 
ja Soome Evangeelse Luterliku Kiri- 
ku koostöölepingule. Oma tervitused 
ja õnnitlused EELK-le tema sajanda 
sünnipäeva puhul olid saatnud või 
toonud mitmed kiriku- ja riigitegela- 


9. juunil toimus Tallinna koguduses 
esmakordselt Kirikute Oö üritus 


KUUE 


(MAA 


Foto: EELK uudised 


EELK 100 — teeneteristi üleandmine Andrus Ansipile. 


sed Eestist ja välismaalt. Kongressi 
piduliku jumalateenistuse kandis üle 
ETV. 

Kirikukongressil anti üle ka täna- 
vuaastased Eesti Evangeelse Luterli- 
ku Kiriku teenetemärgid, autasud ja 
tunnustused. EELK I järgu teeneteris- 
ti laureaadid on Euroopa Komisjoni 
asepresident, Tartu Pauluse kogudu- 
se toetaja Andrus Ansip ning Ungari 


Evangeelse Luterliku Kiriku piiskop 
Tamäs Fabiny. EELK II järgu tee- 
neterist anti poliitik Mart Laarile ja 
vaimulik Gustav Peeter Piirile. EELK 
III järgu teeneteristi laureaate on 
sel aastal 19. Välja anti ka 10 EELK 
koostöömedalit, 2 EELK teeneteristi 
tunnustusmärki ja 49 EELK aukirja. 


EELK uudistest kokkuvõtlikult 
KT (Andres Kapp) 


Uudis naabrite juurest 


S ee oli evangeelne sündmus, selleks, et meie kogudust 
ümbruskonna rahvale tutvustada. Palvetasime, pak- 
kusime suupisteid, toimusid kontserdid. Kirik oli avatud 
kuni keskööni, raamatukauplus Logos ja kohvik aga kella 

kümneni õhtul. 
Kõigepealt korraldasime terve koguduse eestpalve — et 
Jumal kutsuks inimesi ja me tööl võiks olla vaimulik vili! 
KT (Inna Välja) 


YA WY ANNI 
| 
KIRIKUTE ÖÖ 


REEDEL, 9. JUUNIL, KELL 19 — 24 
TALLINNA METODISTI KIRIKUS 


KAVA 


19.00 LASTEKOORI ,,Juhhei“ KONTSERT PEREDELE 


19.00 — 22.00 Raamatukauplus , LOGOS“ AVATUD 


19.30 — 20.30 LASTELE ekskursioon ja AIAPIDU — KARU ON KA KOHAL! 


M: baptistikogudus jagab oma rõõmu. Mähel 
taastatakse tagastatud baptistikirikut, mis ehi- 
tatud 1939 ja mille punavõim koguduselt ära võttis 
1945. 1950. aastal natsionaliseeritud palvemaja peab 
saama tagasi oma esialgse funktsiooni. Kogudus on 
teinud palju ettevalmistusi. Nüüd ootavad kogudust ees 
veel suured ja kulukad ehitustööd: katus, välisfassaad, 
torn; saali põrand, rõdu ja sisetööd; piksekaitse ja tur- 
vasüsteem, parkla, sissesõiduteed, muru, piirdeaed, abi- 
hoone, sisustus. KT 


8 

ULUAUA oEEKEERUT 


Foto: Andres Kapp 

MEILT JA MUJALT 


Maakondlik palvepäev 


MK Tallinna koguduses toimus 21. 

mail Tallinna ja Harjumaa maa- 
kondlik palvepäev. Palvepäeval osales 
16 pastorit, kes teenisid Sõnas ja pal- 
ves. Kehra koguduse ülistusbänd toetas 
palveid kauniste ülistuslauludega. Pal- Tänu- j a eestpalve 
veõhtu oli Jumala ligioluga õnnistatud. 
Kohal oli umbes 80 palvelist. Eriliselt Armas sõber, suur rõõm on Sinuga jagada tänu ja õnnistusi, mis on meie 


rõõmustav oli see, et kohale oli tulnud ka kogudust viimase poole aasta jooksul tabanud. | Ka A 
3 A Esimest korda Agape kiriku eksisteerimise aja vältel on Eesti Vabariigi 
mitme koguduse noori. KT a 7 A > SI 
Š A Riigikogu omal algatusel toetanud meie kogudusehoone renoveerimist ja 
sisustuse uuendamist. Riigi eelarvest on 2017. aastal eraldatud Agape 
kirikule selleks 6000.- eurot. 
Selle eest on maikuu lõpuks tehtud: 
e Lastetoa ja fuajee vahele on tellitud ja paigaldatud lükandsein, mis 
võimaldab ka lastetuba soojemaks kütta sõltumata fuajees olevast 
temperatuurist. 


Kirikusaali on ostetud ja paigaldatud videoprojektor, mida ei pea 
iga jumalateenistuse või muu ürituse eel uuesti seadistama. 
Kirikusaali ja keldrikorrusele on ostetud 2 niiskuse kogumise 
masinat, mis aitavad ruumide liigniisket õhku kuivatada. 


Foto: Kertu Tootsi kogu 


M 2 ajal Kohvikus ja fuajees on vahetatud elektriradiaatorid, sest eelmised 
Kirikuvalitsus õnnitleb! olid Agape kiriku ehitamisest alates maja kütnud ning oma töö auga 
8. juuni - Sirly Lahi 50 ära teinud ja väsinud. 
juuli - Raivo Nikiforov 45 Osaliselt on vahetatud ja vajadusel remonditud kohviku laes olevad 
august - Kaupo Kant 45 valgustid ning uuendatud juhtmestik. 
22. august - Uno Looris 60 Juuni lõpus ja juuli alguses on plaanis pahteldada ja uuesti värvida 

Ma gust - Boriss Zujev 55 täismahus fuajee ja kohviku seinad. Osaliselt saab nende tööde eest maksta 
riiklikust toetusest, osaliselt aitab kogudust EMK Kirikuvalitsus, osaliselt 
| kogudus õnnitleb! kasutame selleks koguduse eelarvest hoone remondiks ettenähtud 
Urmas Jäe 50 vahendeid. Ometi ei piisa neist kogu töö eest tasumiseks. 
ed Mägila 65 
i- Virgine Uusmäe 90 
i- Õie Puidet 85 


Selleks, et enne Agape laste suvekooli saaks kirikuhoone seestpoolt 
korrastatud, palume ka Sinu abi. Eks ole kirikuhoone koguduseliikmetele 
ja sõpradele teiseks koduks!? Seetõttu on meie igaühe panus oluline, et 
ühises kodus oleks hea ja hubane nii meil endil kui ka sõpradel. 
Eriannetusi saab selleks teha koguduse arveldusarvele 


EE391010902000834005 (SEB Pank) või sularahas koguduse kassasse. 


Palun selgitusse märkida ,. Kiriku remont“. 


Ette tänades ja õnnistust soovides, 


pastorid Tõnu Kuusemaa ja Ardi Leerima 


ÕNNITLEME! 

LAUR LILLEOJA kaitses 4. aprillil 
Tallinna Ülikooli ühiskonnateaduste 
instituudis doktoritööd ,The Internal 
and External Validity of the Theory 
of Basic Human Values“ (, Alusväär- 
tuste teooria paikapidavus“). Dok- 
toritöö juhendajad olid Indrek Tart 
ja Barcelona Pompeu Fabra Ülikooli 
emeriitprofessor Willem E. Saris. 


Foto: Lemme Aulis 


Emadepäeval Tallinna koguduses. 

Jumal, sinule laulgu tänu rahvad, sinule laulgu tänu kõik rahvad! Psalm 67:4 


14 United Bible 8 Eesti ? j 
PAN Sodeties A Piibliselts = °F 
R 1813 leti 


Ühinenud Piibliseltside palvepäev Eestis 


Läkitus 


Armsad kaaskristlased! Tervitame teid Eesti Piibliseltsi nõukogu, juhatuse ja kaastööliste nimel 
Ühinenud Piibliseltside palvepäeva puhul! 

Piibliseltsid on tegutsenud juba üle 200 aasta. Ühinenud Piibliseltside tegevusse on haaratud ligi 150 rahvuslikku 
piibliseltsi, kes möödunud aastaga levitasid üle 400 miljoni Piibli või piibliosa. Pühakirja tervikuna saab täna lugeda ligi 
5.2 miljardit inimest 648 keeles, Uut Testamenti 657 miljonit inimest 1432 keeles ja erinevaid piibliosi veel 1145 keeles. 
Ühtekokku saab piiblitekste lugeda 3225 keeles. Eelmisel aastal said 61 rahvust emakeelse Pühakirja, nende hulgas 30 
said selle esmakordselt. Praegu on käsil enam kui 400 piiblitõlkeprojekti. Siiski pole ligi 253 miljonile inimesele (3655 
keelde) tõlgitud veel ühtegi piibliosa. 

Koos kristlastega üle maailma oleme Jumalale tänulikud Tema Sõna eest ja palvetame, et Pühakiri võiks jõuda 
iga rahva ja iga inimeseni. Selleks peame jätkuvalt pingutama ja ühiselt panustama piiblitöösse. Eesti Piibliselts on 
koostöös Ühinenud Piibliseltsidega tegelenud aktiivselt Jumala Sõna tõlkimise, trükkimise ja levitamisega. 

Tänavu tähistame reformatsiooni 500. juubelit. Reformatsioonile järgnenud sajanditel kasvas Pühakirja 
tõlkimine rahvuskeeltesse üle Euroopa, piibliseltside loomise järel aga üle kogu maailma. Tänu paljude toetajate abile 
saab Eestimaal Piiblit lugeda trükitud tekstina, internetis (Piibel.net), mobiilis või audioversioonina. See annab üha 
suuremale hulgale inimestele võimaluse jõuda Jumala Sõna juurde. Hõimurahvaste Aeg on üle 10 aasta tegutsenud selle 
nimel, et ka meie sugulasrahvad võiksid lugeda Pühakirja ja teenida kogudustes Jumalat oma emakeeles. 

Eesti Piibliselts koostöös Eesti Kirikute Nõukogu liikmeskirikutega on vabariigi valitsuse toetusel alustanud 
ettevalmistusi uue piiblitõlke väljaandmiseks. Head piibliseltsi toetajad, loodame teie jätkuvale abile Piibli tõlkimisel ja 
levitamisel! Piiblitööd toetades on emakeelse Pühakirja lugejaid järgmisel aastal veelgi rohkem! 


Armuline Jumal, me täname Sind püha Piibliraamatu eest. Sa oled õnnistanud piiblitööd kogu maailmas! 
Täname Sind nende eest, kes 213 aasta jooksul on osalenud piibliseltside töös. Täname Sind vanemate 
piibliseltside eest, kel ajalugu üle paarisaja aasta, ja nende eest, kes on meie üleilmse perega hiljuti liitunud. 
Täname, et Eesti Piibliselts võib olla selle suure pere liige. Täname pühendunud piiblitõlkijate eest, Piibli 
trükkijate ja levitajate eest. 

Issand Jeesus Kristus, me täname Sind, et Sa reformatsiooni kaudu juhtisid rahvaid oma Sõna juurde. 
Me toome Sulle kiitust ustavate piiblitöö tegijate ja toetajate eest, kes teevad Piibli kättesaadavaks paljudele 
rahvastele. Anna kõikidele konfessioonidele tarkust osaduses kasvada. 

Luba meil jätkuvalt jagada Sinu armastuse ja lunastuse sõnumit, et Sind ja Su Sõna rohkem tuntaks ja 
armastataks. Õnnista meie püüdeid kristliku Kiriku kasvamisel ja tugevnemisel. 

Püha Vaim, me palvetame nende eest, kes kannatavad Sinu Sõna ja usu pärast. Olgu nende ohver ja 
ustavus meie julgustajaks igapäevastes töödes ja võitlustes. Ära lase meil unustada üksmeelt ja kaastunnet. 

Me palume, et iga Pühakiri, mis möödunud aastal välja jagati ja omaniku leidis, oleks õnnistusrikkas 
kasutuses. 

Me täname Sind, et Sa meie ühist palvet kuuled ja oma Sõna levitamist õnnistad. Aamen 


Palume eeltoodud läkitus pühapäeval, 7. mail 2017 jumalateenistusel ette lugeda ning võtta eestpalvesse Ühinenud 
Piibliseltsid ja Eesti Piibliselts. Võimalusel palume teha piiblitöö heaks korjandus. 


J Aul, 
' | 7 kang 


Piiskop Tiit Salumäe Jaan Bärenson 
EPSi esimees EPSi peasekretär 


Tallinn, 27. aprill 2017 

VETUL 107, 4») 


Paasapüha — 


JUUTIDE 


ESIMENE USUPÜHA 


MARGIT PRANTSUS 
Algus ajakirja eelmises numbris 


aasapüha on esimene kolmest palverännu 
pühast, mis on sajandeid ja aastatuhandeid- 
ki juute igal aastal Jeruusalemma toonud. 
Kevadisel paasapühal, kevad-suvisel nädala- 
tepühal (nelipühal) ning sügisesel lehtmaja- 
depühal on vähemalt 13-aastased juudisoost meesterah- 
vad vastavalt Vanale Testamendile ikka Jeruusalemma 
pidanud kogunema. Praegu, mil templit enam ei ole, on 
paljuski ka vaibunud pühadeks üles Jeruusalemma mine- 
kud, kuigi turismi kõrghooaeg tabab Iisraeli neil aegadel 
ehk juudi kolme tähtsama religioosse püha ajal siiski. 


PAASAPÜHA AMEERIKA ÜHENDRIIKIDES 


Tänapäeval toimub suurim paasapüha tähistamine loo- 
mulikult Iisraelis. Ent ka mujal maailmas elab palju juu- 
te ja paasapüha tähistavad nemadki. Suurim juudi ko- 
gukond, mis oma arvukuse poolest on peaaegu võrdne 
Iisraeli juutidega, on Ameerika Ühendriikides, kus hin- 
nanguliselt elab üle 6 miljoni juudi. Nii on ka Ameerika 
pinnal sajandite jooksul aset leidnud suur hulk paasapü- 
hade tähistamisi. 


1784. aastast on teada, et üks Filadelfia juudi sünagoog 
ja kogukond võttis vastu otsuse, mille kohaselt tuli tea- 
tav osa jahust varakult kõrvale panna selleks, et oleks 
seda võimalik paasapüha eel koguduse vaestele anne- 
tada — et nemadki saaksid endale matsaleibasid küpse- 
tada. Siit on olemas konkreetne vihje, et juba vähemalt 
18. sajandil oli Ameerikas paasapüha tähistavaid juute. 


Ameerika Ühendriikide kodusõjas aastatel 1861-1865 
võitles juute mõlemal poolel rindejoont. Vaatamata sel- 
lele, kummal poolel võideldi, oli paljudel neist sarnane 
mure — kuidas sõja tingimustes saaks korralikult paa- 
sapüha tähistada. Kui sõda läbi sai, olid ajad ikka veel 
rasked. 1866. aastast on säilinud andmed selle kohta, 
kuidas sõjaväes olnud juudid palusid paasapüha lähe- 
nedes oma komandörilt võimalust puhkuse võtmiseks, 
et saaks nõuetekohaselt oma rahvuspüha pidada. Nende 
rõõmuks taotlus rahuldati. 


Kümmekond aastat varem, 1849. California kullapalavi- 
ku ajal, mil muude kullaotsijate hulgas oli ka juute, la- 
sid nad endale läände matsaleibasid järele saata, et ka 

Iisraeli lahkumine Egiptusest, illustratsioon. http://thebiblerevi- 
val.com/, Public Domain. https://(commons.wikimedia.org 


seal paasapüha pidada saaks. 1850. aastaks oli Nevada 
Citysse kolinud tuhandeid õnneotsijaid, nende hulgas 
ka palju juute. Tolle aja kroonikad kirjutavad, et näiteks 
elas Nevada Citys keegi Aaron Baruch (1823-1907) oma 
perega. Tema kohta on kirjutatud, et nende pere kasutas 
paasapühade ajal erinevat komplekti toidunõusid (nii 
nagu teevad religioossed juudid tänapäevalgi) ning la- 
si tellida endale matsaleibu San Fransiscost. Samuti oli 
Aaron kinnitanud oma maja igale uksele mezuza-karbi- 
kese (juudiusus oluline atribuut, mis on seotud pühakir- 
ja korraldusega kirjutada Jumala sõna uksepiitadele). 
Aaron Baruchi abielu registreerimisest on Nevada City 
maakonnakeskuses säilinud ülestähendus — seal on re- 
gistreeritud tema ktuba ehk juudi traditsiooniline abi- 
eluleping, mis tõestab abielu. Aaron Baruch on üheks 
konkreetseks näiteks, kuigi tema kõrval oli küllap palju 
teisigi jumalakartlikke juudi perekondi, kes pidasid kin- 
ni oma esivanemate usukommetest. 


Ühe juudi tolleaegsetest märkmetest võib lugeda: Ot- 
sisime sobivat inimest, keda saata linna pühadeks tar- 
vilikku ostma. Leidsimegi mehe, kes nõustus minema, 


kuna ta ise oli samuti usklik. Nii läks ta Cincin- 
natisse Ohios meile matsasid ostma. 


Kui õhtul pidid pühad algama ning toimuma 
paasasööming, saabus hommikul meie laagrisse 
varustust kohale toimetav rong. Meie rõõmuks 
saabus kohale ka oodatud saadetis seitsme bar- 
reli jagu matsadega. Pakke avades olime üllatu- 
nud, nähes, et meie läkitatud inimene, keda oli- 
me saatnud eelkõige matsasid hankima, oli tei- 
nud midagi ekstra ning lisanud matsadele veel / 
ka kaks hagada-raamatut (paasaõhtu liturgia 
jaoks vajalikud tekstid) ning palveraamatuid. 


Nüüd saame muretult paasa-söömaaega pida- 
da, kui vaid lisaks matsale veel ka muud sööma- 
ajaks vajalikud asjad leiaksime. Isegi lammas on 
meil juba olemas, mõned kanad ja munad. Ki- 
bedaid rohte, mille tarvis kasutatakse mädarõi- 
gast ja peterselli, ei ole veel õnnestunud hankida. 
Ometigi leidsime ühes kohas kasvamas mingeid 
taimi, mille kibedus peaks minu hinnangul olema sobi- 
lik paasalauas nõutavate kibedate taimede asendajana 
ning julgen arvata, et esiisadki oleksid meie olukorras 
olles nõus neid taimi kasutama. 


Röstisime lamba, aga kuna me ei olnud päris täpselt 
kindlad, millist lamba osa oleks just kõige õigem lauale 
panna, otsustasime terve lamba lauale tuua — küllap siis 
ka selle kõige õigema tüki ära sööme. 


Mind valiti hadaga'd lugema. Tseremoonia läks väga 
kenasti, kuni jõudsime selle kohani, kus pidi sööma ki- 
bedaid taimi. Olime kibedate taimede osas veidi kom- 
bineerinud, kuna meil ei õnnestunud hankida ei tradit- 
sioonilist peterselli ega mädarõigast. Kui oli aeg, et kõik 
kibedaid taimi söövad, siis — oh häda! See, mis meie 
väikeses koguduses sellel hetkel juhtus, seda ei suuda 
minu pliiats tõetruult edasi anda. Minu leitud kibe taim 
osutus oodatust kibedamaks, väga tuliseks justkui Ca- 
yenne pipar ning meie janu kerkis sellisele tasemele, et 
unustasime seaduse, mis lubas juua vaid neli karikatäit 
— lõpptulemus oli see, et jõime kaaslastega koos ära ko- 
gu märjukese... 


| 


' al 


Käsitsi tehtud matsa. 
Yoninah, CC BY-SA 4.0, https://commons.wikimedia.org 


Niimoodi on 19. sa- 
jandi keskel (Ameerika 
kodusõja päevil) üks 
kohalik juut oma päevi- 
kusse kirjutanud. 


Nimetatud sõja päevil 
juhtus muudki huvita- 
vat, mis seotud juutide 
ja paasapühaga. Kuigi 
vastasleeride vahel oli 
- vaen, ei takistanud see 
juutide omavahelist lä- 
K= bikäimist isegi siis, kui 
M selles sõjas oli satutud 


sõdima vastasleeris. 
Näite võib tuua ühest 
Virginia linnast, kus 


keegi juudi sõdur mär- 
kas Paasapüha aegu, 
kuidas üks väike poiss sööb matsaleiba. Sõdur küsis, kas 
poiss ei tahaks tallegi tükikest anda — et ka tema saaks 
täita Jumala korralduse, mis puudutab selle püha ajal 
hapnemata leiva söömist. Väikemees jooksis seepeale 
tuppa, hüüdes kõva häälega: ,Ema! Seal väljas on üks 
jänki juut.“ , Lõunaosariikide inimesed kutsusid põhja- 
poolseid jänkideks.) Sõduri kergenduseks tuli poisi ema 
välja ja kutsus ta koos nende perega paasasöömaaega 
pidama. 


Kodusõja-järgsetel aastatel elasid paljud juudid ikka 
alles kullapalaviku aegsetes kogukondades ja linnades 
Lääne-Ameerikas, vaatamata sellele, et kullapalavik oli 
juba ammu üle läinud. Kõige kaugemates California 
nurkades olevatesse linnakestesse võttis posti ja pak- 
kide kohale toimetamine väga kaua aega. Seetõttu oli 
laiema üldsuse seas liikvel ütlus, et selleks ajaks kui 
matsad California kaugematesse nurkadesse jõuavad, 
on pühad juba ammu peetud! Keegi nutikas juudi kaup- 
mees Aaron Harris oli nii kaval, et tellis matsaleivad ju- 
ba aasta jagu varem ära, suure ajavaruga. Et nad õigel 
ajal kindlapeale kohal oleksid. Matsaleib ei rikne ju nii 
nagu harilik leib. 


Lõpetuseks üks südamlik lugu aastast 1933. Leedu 
linnas Kaunases sündis 1870. aastal juut nimega Tovia 
Gefen. Temast sai hiljem rabi ning 1903. aastal emigree- 
rus ta Ameerikasse. Tovia Gefenil oli väga põnev elu ja 
ta tegi palju head. Kõige tuntumaks sai ta selle poolest, 
et 1935. aastal lubati teda Coca-Cola salaretseptide ligi 
— selleks, et ta võiks rabina veenduda, kas Coca-Cola on 
ikka koššerjook ning anda välja sellele vastav tunnistus. 
Tänu Tovia Gefenile on varsti juba sada aastat Coca- 
Colale kõikjal maailmas avanenud ka juudi turg. 


Toosama rabi sai 1933. aastal vahetult enne paasapüha 
käsitsi kirjutatud sedelikese, mille oli talle saatnud üks 
Georgia osariigi vanglas istuv juudi noormees. Kirjas si- 
saldus abipalve, et rabi saadaks vanglasse matsaleibu 
ning paasaõhtu jaoks tarviliku hagada-raamatukese. Ra- 
bi lasi otsekohe noormehe soovi täita koos kirjaga, milles 
väljendas huvi tolle vangi kohta rohkem teada saada. 

Mõni aeg hiljem, tükk aega 
pärast nimetatud paasapühi tu- 
ligi vanglast kiri, milles täna- 
ti rabi saadetud toidu eest, mis 
kirjutaja sõnul maitses kui tae- 
vamanna ja milles noormees 
vabandas, et ei olnud varem 
kirjutada saanud. Nimelt oli ta 
mõneks ajaks üksikvangistuses 
olnud, kuna oli paasa ajal keel- 
dunud tavapärast vangitööd te- 
gemast. 


Rabi sai teada, et vangis olev 
noormees oli olnud töötu raa- 
matupidaja Filadelfiast, kes oli 
pöidlaküüdiga lõunaosariikides 
ringi rännanud ja tööd otsinud. 
Õnnetuseks juhtus ta hääletama 
pangaröövlite autot, kes tulid 
New Yorgist aktsioonilt. Kartu- 
ses, et noormees neid politseile 
üles annab, sundisid pangarööv- 
lid teda relva ähvardusel endaga 
kõikjal kaasas käima. Lõpuks 
saadi aga bande kätte, määra- 
ti karistused ja nii sattus ka too 
juudi noormees põhimõtteliselt 
süütult kaheksaks aastaks trel- 
lide taha. 


Rabi Tovia Gefen oli noorme- 
he loost väga liigutatud. Ta võt- 
tis ühendust Filadelfia rabiga, 
kes omakorda ütles, et tunneb 
seda noormeest ning teab teda 
kui üht ausat ja hea iseloomuga 
inimest. Seejärel kirjutas rabi 
Gefen kirja kubernerile, mil- 
les palus, et noormehele armu 
antaks. Ning oh imet - kõigest 
kaks päeva pärast seda, kui ku- 
berner oli kirja kätte saanud, 
lastigi noormees vangist vabaks! 


Kuidas oli aga vangis is- 
tuv noormees osanud just rabi 
Gefeni poole pöörduda, kellest 
ta enne ju kuulnudki ei olnud? 
Loo tagapõhja uurima hakates 
tuli välja, et üks tema kongi- 
kaaslane mäletas, et rabi Gefeni 
perekond oli kunagi nende pere 
naabriks olnud. Kuna see hea- 
südamlik vanglakaaslane, kes 
ei olnud isegi mitte juut, soovis 
oma juudist kongikaaslast aida- 
ta, andiski ta talle rabi Gefeni 
nime ja aadressi. Ja edaspidist 
lugu me juba teame. 

Sirly maa parimaid vilju söömas. 


Fotod erakogust 


Tere Lisraelimaalt! 


18. 03-11. 04. 2017 viibisid neli eestlast — Hans ja Sirly 
Lahi, Tarmo Tambik ja Helgi Ots — Iisraelis. Rahvusvahe- 
lise Sar-El programmi raames teenisid nad vabatahtlikena 


Iisraeli Kaitseväes. 


Sellest reisist sündisid kirjad kodustele, mida nüüd ka 


»Koduteel“ lugejateni toome. 


19. märts 2017 


Oleme Ben Gurioni lennujaamas ja 
saan kasutada tasuta wifi võima- 
lust. 

Kõik läks hästi, üleval pool pil- 
vi on nii päeval kui ööl väga kena. 
Rahu, majesteetlikkus, igavik. Päi- 
ke oma väes on nii turvaline, just 
nagu Jumal, kes oma igaveses ko- 
halolus on alati meiega. ,Tumedad 
elupilved“ on vaid optiline pete, mis 
püüab varjutada Jumala headust. 
Tähed ja kuu on aga lennukiak- 
nast vaadatuna otse su kõrval, mitte 
enam üleval. 

Natuke saime tukkuda ka, Poola 
lennufirma jagas padjad ja tekid, 
see leevendas sundistumise ebamu- 
gavust. Tallinnast Varssavi tulime 
1,5 tunniga ja Varssavist Tel Avivi 
4,5 tunniga. 


Siin on praegu kell 4 hommikul 
ning sooja +15. Palmid laperdavad 
kerges tuules ja oh kui mõnus on 
see vihmast niiskunud kontidele ja 
külmast kähedale kurgule! 

Kohtusime lennujaamas osaga 
norra grupist, kes samuti täna- 
ses öös lendasid. Nüüd istume siin 
kambakesi ja ootame armee trans- 
porti. Nad võtavad meid raudtee- 
jaamast peale, nii et 7.30 saame siit 
liikuma. 


Saime juba oma 1. ime ka kätte. 
Hans teatas juba lennukis, et pakub 
mulle lennujaamas kakaod, mida 
siin osatakse hästi tummist teha. 
Maksab 18 seeklit ja tal see raha 
just olemas. Tulime siis kohviku, 
mina läksin veel arvutit tooma, et 
kirjutada ... kui Hans tuli pettunud 


ilmel mulle vastu. Ei saagi osta, hind 
hoopis 21 seeklit ja praegu rohkem 
raha ei ole. Ütlesin, et pole hullu, 
meil ju vesi kotis olemas, istume nii- 
sama laua taga. 

Hakkasingi võrguühendust otsi- 
ma, kui äkki kuulsin selgelt oma 
nime. Tõstsin pea ja vaatasin ringi. 
Minu juures seisis pikkade juustega 
võõras naine ja küsis inglise keeles: 
“Kas teil on 3 seeklit vaja? Ma annan 
teile.” Ei saanud kohmetusest veel 
sõnagi suust, kui tema viipas käega 
ja suundus leti poole. Ja nii me siis 
saimegi selle hea kakao kätte 0. 

Vaatasin naisele pikalt järele, kui- 
das ta rahulikul sammul kadus sam- 
maste vahele ja mõtlesin: “See oli 
ingel!” Jumal pani niisugust piside- 
taili tähele ning organiseeris lahen- 
duse. See vapustabki Tema juures: 
ülitähelepanelikkus, millega suur 
Jumal huvitub väikese inimese väi- 
kestest asjadest. 


Hetkel veel ei teagi, millisesse baa- 
si meid viiakse. Üks teade oli juba 
Eestimaal, et jääme Ramla linna lä- 
hedal olevasse sidebaasi, kus eesti- 
norra grupp eelmisel aastal oli. Ent 
norrakad teavad, et kaalumisel on 
olnud ka Negevi kõrbe. Näis. Oleme 
põnevil. 

Baasist ma teile kirjutada ei saa. 
Kui jõuame Jeruusalemma, katsun 
leida internetiühenduse. 


--Õnnistusega 
Sirly +Hans, Tarmo ja Helgi 


Armee vabatahtlikuks löömine. 


e 4 m 


Imelistel seiklustel Iisraelis. 


Tere Jeruusalemmast! 
26. märts 2017 


Jõuan nüüd lõpuks maha istuda ja 
saata väikese ülevaate meie esimese 
nädala päevadest. 

Lõpetasin eelmise kirja hetkel, kui 
olime Tel Avivi lennujaamas armee- 
bussi ootel. Grupp on tänavu seda- 
võrd suur, et meid saadetakse kahte 
erinevasse sõjaväebaasi: meie ole- 
me 12 norrakaga ühes rühmas ja 19 
norrakat jäävad teise. 

Jagasin teile, et saime juba kodus 
teateid, et ilmselt läheb meie rühm 
eelmise aasta baasi Ramla linna lä- 
histele. Salaunelm kogeda kõrbeelu 
taandus vaikselt tagasi hingepõhja. 
Ometi pani Keegi seda tähele ja tegi 
oma otsuse. 


Jumala 2. ime: kogunemiskohas an- 
takse ootamatu teade, et just meie 
rühm on määratud Negevi kõrbesse. 
Ja teate veel kuhu? Otse maailma- 
ime - Iisraeli Suure Kanjoni, Mitzpe 
Ramoni kraatri juurde, mille lähistel 
asub meid teenima ootav õhuseire- 
baas. Kraater on 38 km pikk, 4 km 
lai ja 480 m sügav. Värvidega viiruta- 
tud mäed kõrguvad majesteetlikult 
suure oru seinadena. Selle erakord- 
se paiga ilust saate pisut aimu siit: 
http://reporter.postimees.ee/ 
3568129/ramoni-kraater-iisraelis- 
kui-vooral-planeedil. 


Sõidame Tel Avivist 2,5 tundi läbi 
võrratute maastike. Baasi jõuame 
lõunaks ning meid viiakse otse söö- 
ma. Eitasu rääkida, kui rikkalik on 
värskete salatite poolest lõunamaa 
toidulaud. Eriti pärast pikka ja vä- 
sitavat lennuteekonda tervitab keha 
mineraalide ja vitamiinide saabu- 
mist. Peale seda läheme lattu sõja- 
väevorme valima, igaühele leitakse 
tema mõõtudele vastav. Imestame, 
kui meile antakse juurde ka paksud 
vammused külma kaitseks. Kõrbes 
vatijopega! Aga juba sama päeva 
õhtul, kui päike loojub, oled enam 
kui tänulik, et saad jope ümber ke- 
ha keerata. Tuleb välja, et Mitzpe 
Ramon asub omapärases kohas, 
kus klimaatiliselt kohtuvad kuum ja 
külm kõrb. Tihti on siin tugevad tuu- 
led, suved kuumad ja kuivad ning 
talved külmad. 

Meie ilmadki on siin erinevad, kui 
on päike, kütab täiega. Kui on pil- 
ved+tuul, kaod kärmelt jope sisse 

sooja. Uue nädala prognoos on päi- 
keseline, temperatuur +21...23. 


Elamiskohad on meil baasist väl- 
jas, 10-15 min bussisõidu kaugusel 
sõdurite majades. Armee hooned 
on eraldatud lukustatud aiaga, ühe- 
le poole jääb suur kanjon, teisele 
Mitzpe Ramoni linn. Tubades on 2 
voodikohta, kapid, konditsioneer. 
Peale tohutu koguse kõrbetolmu ja 
-liiva ärapühkimist on meie kasu- 
tada sõjaväe kohta luksuslikud ela- 
mistingimused. Nii vähemalt väida- 
vad varasemalt Sar-Elis käinud ning 
ka meie matrichad (armeepoolsed 
ülevaatajad, kes kantseldavad meid 
3 programmi nädalat), Noa ja Amit, 
üks ilusam ja tõmmum kui teine. 
Noa on sündinud Iisraelis ja elab 
praegu Jeruusalemmas, Amit on nn 
lonely-soldier (üksiksõdur), kelleelu- 
koht on USA-s, kuid armee-aastaid 
teenib Iisraelis. Eksiilis elavatele 
juutidele on Iisraeli riik andnud või- 
maluse oma sõjaväekohustust täita 
ajaloolisel kodumaal. Hiljem naaseb 
Amit taas USA-sse oma vanemate 
juurde. 


Uue päeva hommikul pannakse 
kõrbeplatool meie mundritele pidu- 
likult pagunid kirjaga , Sar EI vaba- 
tahtlik“. Igaüks astub rivi ette, võtab 
oma “auastme” vastu ning saab sõb- 
ralike müksudega kinnitatud teenis- 
tusse. Valge armeebuss viib meid 
baasi. 


Jumala 3. ime: kui muidu elavad va- 
batahtlikud sõduritega 5 päeva sule- 
tult baasis, saame meie tänu sellele, 


Võitlus kõrbega. 

Vormide süstematiseerimine. 


et elukohad jäävad baasist välja, sõi- 
ta igapäevaselt läbi kõrbe ning näha 
selle ilu hommiku- ja õhtuvalguses. 
Kõrb muudab alaliselt oma nägu: 
varjud, värvid, päikesemäng mäge- 
del. 

Küsisime baasis teenivalt rabilt, 
et kas madusid, skorpione ka siin 
on. Pidavat olema, kuid kõrbes elab 
mingi ämblikulaadne loom, kes küll 
ei ole ämblik, kuid pistab mõnuga 
skorpione. Ta ei teadnud kahjuks 
selle eluka inglise ega ladinakeel- 
set nime, kuid näitas netist pilti. 
Inimkämbla suurune, hulk jalgu all. 
Inimesele väga ohtlik ei ole, teeb 
ainult haiget kui ette jääd. Igatahes 
on Jumal ühe väärt looma loonud, 
kes skorpionite populatsiooni vaos 
hoiab. 


Kindlasti mõtlete, et mida asja meie 
seal baasis teeme. Esimesel näda- 


lal koristasime erinevaid ladusid: 
puhastasime veekanistreid, joogi- 
pudeleid, mähkisime marlitihendi- 
tega avaused, sorteerisime sõdurite 
talveriideid, paraad- ja baasivorme, 
inventeerisime erinevaid tehnilisi 
detaile. Järgmises laos laostasime 
kanderaame, kirkasid, labidaid, kiiv- 
reid, tekke, jne. Kolmandas olid vä- 
liõppustel kasutatavad nõud, kast- 
rulid, pliidid, köögiinventar, püha- 
de atribuutika. Neljandas õppustelt 
saabunud sõdurite seljakotid jala- 
nõude ja riitega, mis tuli tühjenda- 
da ning sorteeritult laostada pessu 
viimiseks. Minule igatahes väga so- 
bib sellelaadne süstematiseerimise 
töö! Kuigi tolmu on meeletult ning 
juudid sunnivad meid kaitsemaske 
kandma. 


Sõdurid on meid hästi omaks võt- 
nud. Naeratavad ja aina imestavad, 
et kui me juudid pole, kuidas me 
küll tahame oma raha eest Tisrae- 
li aidata. Aga vastused liigutavad 
neid. Näed kohe, kuidas nad lähe- 
vad rõõmsamaks... Eks sellest kõi- 
gest räägi Jumal Js 60. ptk-s. 


Muide, sõdurite söökla seinale on 
suurte tähtedega kirjutatud üks to- 
re mõte:”Päev ilma rõõmu ja nae- 
ruta on raisatud päev”. 


Neljapäeva õhtuks jõuame Jeruu- 
salemma, meil on siin eestlastega 
super öömaja. Taskukohane, lihtne 
hostel keset linna tuiksoont Jaffa 
tänavat. Vanalinn koos oma vaata- 
misväärsustega on siinsamas, vaid 
korraks jalaga visata. Võite ise et- 
te kujutada, kui palju võimalu- 


Sõduritega lõunal. 


si on siin midagi põnevat kogeda! 
Superelamuseks osutub Jeruusa- 
lemma muusikafestival “Sounds 
of the old city”, mis sarnaneb meie 
vanalinna päevadega. Erinevates 
hoovides, väravates, väljakutel olid 
lavad, kus muusikud järjest üles as- 
tusid. Nägime ikka tõelisi Jaakobi 
poegi, kullininade, süsimustade 
silmade ja pikkade lehvivate juuk- 
sepatsidega. Ei saanud seal ükski 
tuimaks jääda, vihtusime meiegi ko- 
halikega tantsuringis. Hurva süna- 
googi õues olid jälle rabid laulmas 
koos rahvamassidega. Jälle eriline 
vaatepilt: noored täisjõus mehed 
hoiavad üksteisel õlgadest kinni, 
laulavad ja palvetavad täiel rinnal, 

E 
Tule meile õppima! 


siis äkki viskavad pint- 
sakud keset ringi hun- 
nikusse maha ja hakka- 
vad hoogsalt tantsima. 
Sellist maskuliinset väge 
on selle rahva juures pal- 
ju, mehed on meeldivalt 
esirinnas avalikes kohta- 
des: oma naisi toetades, 
lapsi süles hoides, nende 
nina pühkides ja tütarde- 
le lehve sidudes. Eluter- 
ve ühiskond! 


Eile kolasime Jeruusa- 
lemma all iidsetes tun- 
nelites. Ja loomulikult 
käisime - arheoloogide 
poolt väljakaevatud Taaveti linnas. 
Õhtuks valisime oma hosteli pakku- 
mise, 35 seekli eest osaleda nende 
pidulikul sabati söömaajal. Ja häs- 
ti tegime! Brasiiliast tulnud noored 
juudid olid meile keetnud, küpseta- 
nud kõik õiged toidud, mis selle õh- 


tu juurde kuuluvad. Lisaks tutvus- 
tati hingamispäeva traditsioonilisi 
palveid ja kombeid, mida aastatu- 
handeid põlvest põlve edasi antud. 


Täna oli meil Hauaaed ning pikk 
jalgsikäik teisele poole Jeruusalem- 
ma, paika, kus jaanuaris terroristi 
poolt juhitud veokirünnakus hukku- 
sid 4 noort Iisraeli sõjaväelast. Pani- 
me lilled, mälestasime hukkunuid ja 
palvetasime kõigi sõdurite eest, kes 
on sunnitud igapäevaselt oma riigi 
ja rahva eksistentsi kaitsma. 


Homme viiakse meid sõjaväe poolt 
Holokausti muuseumi ja peale lõu- 
nat sõidame tagasi baasi. 

Kohtume teiega järgmise nädala 
lõpus, kui töönädal taas läbi. Ole- 
me siis Vahemere ääres Ashdodis. 
Usun, et leian sealt neti-ühenduse. 


õnnistusega Kuldsest Linnast 
Sirly +Hans, Tarmo ja Helgi 


Palmi ilukuur. 


Vennad Shimon ja Hans. 


Baltic Methodist Theological Seminary 


EMK Teoloogiline Seminar 


EMK Teoloogiline Seminar on riiklikult akrediteeritud rakenduslik erakõrgkool. 


Seminar pakub rakenduslikku kõrgharidust misjoni ja teoloogia erialal. Kõrghariduse omandamiseks tuleb 
läbida 3-aastane õppeprogramm, mis seob mitmekülgse teoreetilise baasi praktikaga ja toetab vaimulikku 
kasvamist. Võimalik on läbida ka aastane praktilise teoloogia põhikursus. 


Õppima ootame kristliku koguduse liiget, kes: 


otsib Jumala tahet oma elus 
soovib uurida Piiblit lähemalt 


laiendada oma teadmisi kirikust ja 


ühiskonnast 


Täpsemat infot vastuvõtutingimustest ja avalduse 


ning soovituse blanketid saab 
seminari kodulehelt www.emkts.ee. 


Avaldus ja vajalikud dokumendid saata 


10. augustiks e-postile seminar(Oemkts.ee 


soovib ennast läbi väljakutsete arendada 


tahab oma koguduses paremini teenida 


või aadressile: 


EMK Teoloogiline Seminar, 


Narva mnt. 51, 10152 Tallinn. 

Reeküla pühapäevakooli tegemised 


S ellel aastal korraldasin pühapäevakooli lastele 
pühaperepäeva Noore Tõllu Mängumaal. 
Üritusele olid kutsutud kõik pühapäevakooli lapsed, 
kes on aasta jooksul pühapäevakooli tundidest osa võt- 
nud. Kaks tundi olid meie kasutuses kõik mängumaa 
atraktsioonid, nii et arvata võib, et möllu oli palju. Kõi- 
ge selle möllu juures aga rääkisime ka Jumala plaanist 
meie elus. Päeva teema oli , Meeskonnas — mitte pealt- 
vaataja“ ja rääkisin lastele loo maailmakuulsa jalgpallu- 
ri Jose Roberto Da Silva elust. Tal on olnud palju saavu- 
tusi, kuid ka lüüasaamisi, siiski oli tema jaoks tähtsaim 
see, et ta Jeesuse juures ,kaasa mängima“ hakkas ja ta 
teadis, et Jeesuse juures ootab kõige ilusam võit: iga- 
vene elu! Läbi erinevate tegevuste õppisid lapsed, mida 
peab arvestama, kui oled meeskonnaliige ja kas on 
parem olla meeskonnas või pealtvaataja. Lapsed said 
sellel päeval uute kogemuste võrra rikkamaks ja kind- 

Tallinna metodisti koguduse pühapäevakoolitöö 


mõtteid vahetult enne suvepuhkust 


AA 
SE ye VIVVN 


Reeküla pühapäevakooli väliüritus — pühaperepäev. 


lasti oli see ettevõtmine meie pühapäevakooli tipphetk, 
mida soovitakse korrata. Tänaseks on meie pühapäe- 
vakooli lapsed juba suvepuhkudel, kuid kindlasti tuleb 
huvitavaid ettevõtmisi ka suvel. 

REELIKA MURD, Reeküla kogudus 

astetöö on olnud Tallinna 

metodisti koguduses möö- 
dunud hooajal Jumala soosingu 
ja Õõnnistuste all. Meil oli palju 
toredaid ja harivaid ettevõtmisi ja 
pühapäevakooli tunde. Suur tänu 
igale lapsele, perele ja õpetajale! 

Meie pühapäevakooli õppeaasta 
hooaeg algas kaunil, päikeselisel 
septembrikuu viimasel pühapäeval 
ja lõppes säraval ja soojal emade- 
päeval, 14. mail. 

Heites pilgu tagasi, meenuvad 
toredad ja erilised hetked; meil on 
olnud erinevaid tunde. Meenub kau- 
ge maa, Etioopia elu ja olu tutvus- 
tav tund, isadepäeva tähistamine ja 
meie jõuluõhtu, samuti meenub vah- 

va nukuetendus ,Jõululugu“; veeb- 
ruaris sõbrapäeva paiku oli erilisem 
tund, kus saime näha põnevaid illu- 
sioonitrikke. Talvel käisime laste ja 
peredega uisutamas. Südamlik oli 
ka ülestõusmispühade tund. Lisaks 
erinevate teemade ja tegevustega 
tunnid igal pühapäeval! 

Pühapäevakooli hooaja lõpetami- 
ne oli ühteaegu pidulik ja lõbus. 
Lapsed kuulsid huvitava ja õpetliku 
sisuga sõnumit, saime kõik koos 
mängida vahvaid mänge, laulda kii- 
tuslaule ja iga pühapäevakoolilaps 
sai tunnistuse. 

Kindlasti on iga pühapäevakooli- 
laps saanud uusi teadmisi, on õppi- 
nud rohkem tundma pilblit ja Juma- 


lat. Nüüd on algamas suvi ja puhku- 
sed ning ootame iga last taas sügisel 

pühapäevakooli! 
Rõõmurohket ja õnnistatud suve- 
aega, lehvitades pühapäevakoolitöö 
koordinaator SIRJELI TOMBAK, 
Tallinna kogudus 


Foto: Reeküla kogudus 


Fotod: Tallinna kogudus 


LASTETÖÖST MEIL JA MUJAL 


Tartu koguduse lastetöö 


aas lõpetasime meie EMK Püha Luuka 

koguduse lastetöö aastat. Lapsed on selle 
aastaga sirgunud pikemaks ja saanud veel tar- 
gemaks. 
Kokku lõpetas 8 last: pildil vasakult — Eskil, 
Joonatan, pastor Priit, Mattias, Markus, Jeremi, 
Saskia, Maria, õpetaja Raini, õpetaja Jana, Ing- 
rid ja õpetaja Helika. Meie vanemad lapsed ehk 
juuniorid kohtusid sel aastal pühapäviti pärast 
jumalateenistust ja nooremad — Joonatan ja Jere- 
mi — käisid tundides jutluse ajal. Noorematega 
tegelesid sel aastal meie juuniorid Markus ja 
Maria. Lisaks tavapärastele tundidele oleme kor- 
raldanud ka noorteüritusi ja advendilaada. Lap- 
sed on olnud väga ustavad ja tublid jumalateenistustest 
osavõtjad, jõudu mööda aitasid ka kaasa lugemistega 
advendiajal ja ülestõusmispühadel. Meil on suur rõõm 
ja tänu Jumalale meie armsate laste eest, nad on suur ja 
oluline osa meie kogudusest. Koguduse abiga saadame 


Foto: Tatu kogudus 


lapsed ka sel aastal suvisele väljasõidule. Selleks tegi- 
me möödunud pühapäeval erilise korjanduse. Sel aastal 
sõidame lastega 10.-12. augustil Lätti, loodame külasta- 
da Cesist, Siguldat ja Riiat. Kindlasti jagame teiega ka 
oma reisimuljeid ja -pilte. 


JANA TAMM, Tartu kogudus 


LASTETÖÖ KOOLITUSPÄEV 


I aprillil toimus Tallinna meto- 
edisti koguduse ruumides las- 
tetöö koolituspäev. 


Üle Eesti oli kokku tulnud 16 õpe- 

tajat, et üheskoos omandada uusi 
meetodeid ja teadmisi. 

Osalejate läbilõige oli kirju, va- 
rieerudes alles alustada soovijatest 
30aastase staažiga õpetajateni. 

Kuna tänapäeva maailm on kii- 
resti muutuv, pakkusime õpetaja- 
tele uusi kaasaegseid õppemeeto- 
deid ja tutvustasime tänapäeva laste 
maailmapildi kohta tehtud uuringu 
tulemusi. Kuna ka tavapärases hari- 
dussüsteemis on õpetaja üha enam 
suunaja ja mentori rollis, rääkisi- 


Fotod: Egle Hollman 


me, kuidas pühapäevakooliõpetaja 
peaks mentordama lapsi ja tutvus- 
tasime mentorluse alustalasid. 
Päevale lisasid värvi laste distsip- 
lineerimise eripärased võtted, uued 


lustakad lastelaulud, mida ühes- 
koos õpiti ja vastused Jumala koh- 
ta käivatele küsimustele. Ülistuses 
teenisid eelmise aasta noorte juhti- 
de koolituse läbinud Karl Saamuel 


ja Matri Joosua Hollman. Ühises 

osadusringis said ka kõik õpetajad 
õnnistuse osaliseks. 

EGLE HOLLMAN 

EMK lastetöö koordinaator 

Sa oled eriline! 


Arhiivifotod 


Inimesed on oma ajagraafikud seadnud loodusest eri- 
nevalt, nii et kui rändlinnud lendavad soojale maale 
sügisel, siis koolidest, lasteaedadest ja huviringidest len- 
dame välja hoopis magusa kevade lõpul, kui suvi sumi- 
sedes meil pead täidab. 


ui mingi etapp on läbi 
saanud, vasardab meil 
peas küsimus, mis eda- 
si? Kuidas langetada 
see kõige õigem otsus, 
et oma laeva elumerel just õigesse 
sadamasse tüürida? 
Igal inimesel on ainulaadne sõrme- 
jälg, samamoodi on Jumal plaaninud 
igale inimesele erilise ja ainukordse 
saatuse. Ta on saatnud meid maa- 
ilma, et saaksime endasse pandud 
annete ja oskuste läbi õnnistada ini- 
mesi meie ümber ja tuua siinsesse 
süsteemi positiivne muutus. 
Siiski ei ela paljud kristlased oma 
täiuslikus kutsumises. Miks? Sest 


VIHMASERS SUVEPÄEVAKS 


Külma ilmaga vajame energiat ja midagi head 
— miks mitte üllatada oma vanemaid maasika- 


salatiga? 


VAJAD: 

Karp spinatit 

400 g maasikaid 

röstitud mandleid 
või pähkleid 

suhkrut 

veidi taimeõli 

Viiluta maasikad ja sega 
spinati ja röstitud pähklite 
(mandlitega). Lisa salati- 
le veidi taimeõli ja 100 g 
suhkrut. Magus amps ongi 
valmis. 


tihti me piirame end inimlikkuse- 
ga. Kui Jumal palub meil midagi 
teha, siis leiame ettekäände, miks 
me ei saa, eitaha või pole võimelised 
seda tegema. Me unustame jumaliku 
perspektiivi, unustame, et kui Jumal 
paneb midagi su südamesse, siis ta 
ka varustab sind selle tegemiseks. 
Kui Jumal vaatab sinule, ei näe ta 
sinus su ebaõnnestumisi, saamatust 
ja patte, vaid eelkõige potentsiaa- 
li, mida oleksid võimeline teostama, 
hüljates kõik kõrvalise ja piibliga 
vastuolus oleva. 

Isegi kui oled millegagi võitlemas, 
tõmmates endale ,jamasid“ kae- 
la, leiab Jumal viise, kuidas sind 


õnnistada ja tagasi armastada enda 
kuningriiki. Jumal tahab sind varus- 
tada oma sSõjarüüga, et võiksid olla 
oma võitlustes võidukas. Lase tal siis 
seda teha. 


Selleks, et saada kätte maksimum 

igast päevast ja elada Jumala õnnis- 

tustes, fokusseeri end Jumalale iga 

päev: 

1) Loe piiblit kuuldavalt. Usk tuleb 
kuuldust. 


2) Otsi välja piiblis olevad tõotused, 
mis Jumal on andnud erinevatele 
inimestele, kõike seda tahab ta 
anda ka sulle. 


3) Võta aega Jumala ees olemiseks 
ülistuses. Leia koht, kus saaksid 
segamatult põlvitada ja olla liht- 
salt Jumala ees, et kuulata tema 
häält. Täna teda kõige eest, mida 
ta su ellu on andnud. 

4) Loe kristlikku kirjandust, õpi, mis 
olid ja on Jumalat teenivate ini- 
meste rõõmud ja raskused. Õpi 
teiste vigadest. 


5) Palveta enda eest, et Jumala täius- 
lik plaan võiks su elus täituda. 
Tihti palvetame ja õnnistame tei- 
si, kuid unustame enda sootuks. 
Võta igal päeval aega, et vabas- 
tada Jumala õnnistus ja soosing 
enda üle. 


Pea meeles, et ükskõik, mis olukor- 
ras sa ka hetkel poleks, 


KUNAGI POLE LIIGA HILJA ALUS- 
TADA, et kätte saada Jumala parim. 
Imelisi lõpetamisi ja uusi algusi ning 
rohket Jumala õnnistuste väljavala- 
mist teie ellu! 

EGLE HOLLMAN 


NUPUTA JA MEISTERDA 


1. LEIA ÕIGED PAARID. TAAVET KIRV ES 
ELISA — PUNANE PAEL 


SIMSON LÕVID 
N00SVA — ,, 
TAANIEL = KASULAVAD 


MOOSES PIKAD JUUKSED 
LING 


2. TÄIDA LÜNGAD! 


SEST ISSAND ANNAB ................., TEMA SUUST TULEB TUNNETUS JA ARUKUS. ÕP 2:6 
ISSAND KÄSIB SEDA ................. OLLA SINUGA SU AITADES JA KÕIGES, 
MILLE KÜLGE SA OMA KÄE PANED, JA TA .............. SIND MAAL, MILLE ISSAND, SU JUMAL, SULLE 


ANNAB. 5MS 28:8 

minna MA HEIDAN MAHA NING UINUN, SEST SINA ÜKSI, ISSAND, ASETAD MIND JULGESTI 
ELAMA. PS 4:9 

JEESUS ÜTLES TALLE: , MINA OLEN ÜLESTÕUSMINE JA ........... KES MINUSSE USUB, SEE ELAB, 
ISEGI KUI TA SUREB. JH 11:25 


NÜÜD ÕPI NEED SALMID PÄHE :-) 


3. MEISTERDAMINE 
LINNUPOJAD OKSAL 


VAJA: WC-PABERI PAPIRULL, GUAŠŠVÄRVID, KARTONG, MUNAKARP. 
PVA-LIIM, KÄÄRID, ALUSPABER. 


* VALI VÕI JOONISTA SOBIV ALUSPABER. 

* LÕIKA WC-PABERI PAPIRULL PIKUTI POOLEKS. SAAD PESAKASTI. 

* MUNAKARBIST LÕIKA VÄLJA MUNATASKUTE RIDA JA POOLITA 
SEE PIKUTI (SAAD LINNUPOJAD). 

* MUNAKARBI ÄÄREST LÕIKA VÄLJA 
VÄIKESED NURGAD, SAAD LINNU 
NOKAD. 

* LIIMI PESAKAST JA LINNUPOJAD 
ALUSPABERILE. 

° LIIMI LINNUKESTELE NOKAD, LASE 
LIIMIL KUIVADA. 

* LÕIKA KARTONGIST PESAKASTILE 
KATUS, LIIMI. 

* VÄRVI PEASKAST JA LINNUPOJAD. 


EGLE HOLLMAN 

3.: 6. a EMK laagris ( Giideon 


KAS SUL ON SOOV ROHKEM PIIBLIT TUNDA? 

Kontakt: 
piiblikoolcdmetodistikirik.ee 


